Վաշինգտոնը կոչ է արել թուրքական և քրդական կողմերին զերծ մնալ ռազմատենչ հայտարարություններից
ԱՄՆ-ը մտահոգությունն է հայտնել Թուրքիային Աֆրինում քրդական զորամիավորումների դեմ Թուրքիայի ձեռնարկած ռազմական գործողությունների կապակցությամբ և խնդրել խուսափել խաղաղ ազգաբնակչության շրջանում զոհերից, և ամերիկյան և թուրքական զորքերի միջև բախումներից: ԱՄՆ-ը կոչ է անում վերադառնալ Դաեշ-ի դեմ պայքարին:
Թուրքիայի նախագահ Ռեջեփ Էրդողանը հայտարարել է, որ Աֆրինում ընթացող ռազմական գործողությունների ընթացքում թուրքական զորքերը վերացրել են 268 քուրդ զինյալներ: Թուրքիան գտնում է , որ նրանք կապ ունեն ահաբեկչական կառույց համարվող Քրդական բանվորական կուսակցության հետ և սպառնում են Թուրքիայի տարածքային ամբողջականությանը: «Այս գործողությունները կշարունակվեն մինչև չչեզոքացվի վերջին զինյալն այն ահաբեկչական կառույցի, որը վերջին տարիներին կուտակել է այստեղ զենք ու զինամթերք՝ բեռնված շուրջ 5000 բեռնատարում և 2000 ինքնաթիռում: Մեր պարտականությունն է մաքրել այս շրջանը ահաբեկչական կազմակերպություններից»,- հայտարարել է Էրդողանը: Հիշեցնենք, որ քրդական զորամիավորումներն այստեղ հաջող մարտական գործողություններ են վարել Դաեշ-ի դեմ և ազատագրել այս տարածքները ահաբեկչական խմբավորումից: «Մենք մեր հաղթանակը ցույց ենք տվել համայն աշխարհին: Մենք պատրաստվում ենք նորից հաղթել: Ողջ քուրդ ժողովուրդը մեզ հետ է, մեզ հետ է նաև Աֆրին քաղաքն ու ամբողջ շրջանի բնակչությունը»,- ասել է Քոբանիում քրդական զորամիավորումների հրամանատար Իսմեթ Հեսենը: Միացյալ Նահանգները, որը աջակցում էր քրդական զորամիավորումներին Դաեշ-ի դեմ պայքարում, մտահոգություն է հայտնել Անկարային այս առիթով և կոչ արել վերադառնալ Դաեշ-ի դեմ պայքարին: «Մեզ անհրաժեշտ է լրջորեն կենտրոնանալ Աֆրինում տիրող իրավիճակին՝ լարվածությունն այստեղ նվազեցնելու համար: Պետք է վստահ լինենք, որ խաղաղ բնակչությունը չի տուժի, բռնություններ տեղի չեն ունենա, իսկ Թուրքիայի արդարացի մտահոգություններն ուշադրության կարժանանան, որպեսզի շարունակենք պայքարը Դաեշ-ի և դրա սպառնալիքների դեմ, հատկապես Սիրիայի հարավում և արևելքում»,- հայտարարել է Պենտագոնի խոսնակ մայոր Ադրիան Գալովեյը: Պենտագոնի մամլո խոսնակի խոսքերով այն ուժերը, որոնք կդադարեն պայքարել Դաեշ-ի դեմ, այլևս չեն ստանա ԱՄՆ-ի ռազմական օգնությունը, ներառյալ քրդական զորամիավորումները: Վաշինգտոնը կոչ է արել թուրքական և քրդական կողմերին զերծ մնալ ռազմատենչ հայտարարություններից և սկսել բանակցություններ, որպեսզի հնարավոր լինի կրկին կենտրոնանալ Դաեշ-ի դեմ պայքարի վրա, քանի որ ահաբեկչական խմբավորումը շարունակում է փորձեր ձեռնարկել թուրք-սիրիական սահմանին ընկած հատվածը վերահսկողության տակ վերցնելու համար: